
NOTA DE FUNDAMENTARE
la proiectul de hotărâre privind aprobarea Regulamentului cu privire la cheltuielile aferente intervenției publice

	1. Denumirea sau numele autorului și, după caz, a/al participanților la elaborarea proiectului actului normativ

	Autorul proiectului de hotărâre cu privind aprobarea Regulamentului cu privire la cheltuielile aferente intervenției publice (în continuare – proiectul hotărârii) este Ministerul Agriculturii și Industriei Alimentare (în continuare - MAIA).

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul hotărârii este elaborat în temeiul Legii nr. 112/2014 pentru ratificarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte și art.7 alin. (1) lit. a) din Legea nr.  126/2025  privind finanțarea, gestionarea și monitorizarea politicii agricole. Proiectul are drept scop alinierea cadrului normativ național la prevederile Regulamentului delegat (UE) nr. 906/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește cheltuielile aferente intervenției publice.
Totodată, necesitatea elaborării proiectului de hotărâre, derivă și din acțiunea nr. 6, Anexa A la Capitolul 11, Clusterul 5 din Programul național de aderare a Republicii Moldova la Uniunea Europeană (în continuare - UE) pentru anii 2025 - 2029, aprobat prin Hotărârea Guvernului nr. 306/2025.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	În prezent, Republica Moldova nu implementează măsuri specifice de piață în cadrul Organizării Comune  a Piețelor, cum ar fi intervenția publică și depozitarea privată. Nu există un mecanism național pe deplin funcțional care să permită gestionarea dezechilibrelor de pe piața agricolă prin intermediul acestor instrumente. Cu toate acestea, prevederile privind intervenția publică în sectorul agricol din Republica Moldova, si anume secțiunile a 2-a și a 3-a din capitolul II, pct. 32 subpct. 32.2, secțiunile a 3-a, a 4-a, a 5-a și a 6-a din capitolul V, precum și anexele nr. 1-3, sunt incluse în Regulamentul privind procedura, criteriile de acreditare a Agenției de Intervenție și Plăți pentru Agricultură, gestionarea financiară, controlul și transparența. Conform acestui cadru, Secțiunea a 2-a din Capitolul ⅠⅠ a Regulamentului stabilește obligațiile Agenției de Intervenție și Plăți pentru Agricultură (în continuare – Agenția de plăți)  în ceea ce privește intervenția publică, care includ gestionarea și monitorizarea cheltuielilor aferente intervenției, evidența cantitativă și valorică a stocurilor, efectuarea controalelor fizice ale depozitelor, întocmirea și transmiterea rapoartelor detaliate și corectarea evidențelor contabile, pentru a garanta transparența și conformitatea activităților financiare. Cheltuielile aferente măsurilor de intervenție publică sunt efectuate din  Fondul Național de Dezvoltare a Agriculturii și Mediului Rural (în continuare - FNDAMR), Agenția de plăți având obligația de a le gestiona și controla în mod transparent, conform procedurilor stabilite.
Cu toate acestea, analiza cadrului normativ aplicabil arată că actualele reglementări nu stabilesc în mod detaliat categoriile de cheltuieli eligibile în cadrul intervenției publice, precum:
- cheltuielile financiare aferente fondurilor mobilizate;
- cheltuielile aferente operațiunilor fizice de intrare și scoatere din depozitare;
- cheltuielile de transport;
- deprecierea produselor;
- diferențele dintre valoarea contabilă și prețul de comercializare.
 De asemenea, nu este reglementată metodologia de evaluare a operațiunilor de depozitare publică. În special, lipsesc reguli privind cantitățile lipsă, produsele deteriorate sau distruse,  produsele a căror recepție a fost refuzată, precum și condițiile de utilizare a valorilor efectiv înregistrate comparativ cu sumele standard.
 În aceste condiții, legislația națională actuală nu asigură implementarea integrală și conformă a cerințelor prevăzute de Regulamentul delegat (UE) nr. 906/2014. În lipsa unor prevederi normative clare privind tipurile de cheltuieli și modul de calcul al acestora, există riscul apariției unor interpretări neuniforme, dificultăți în evidența și raportarea cheltuielilor, precum și vulnerabilități în gestionarea și controlul resurselor FNDAMR, inclusiv în cadrul operațiunilor de depozitare publică.
Totodată, absența unui cadru normativ dedicat cheltuielilor aferente intervenției publice constituie o lacună care împiedică alinierea deplină a legislației naționale la cerințele Uniunii Europene și afectează evaluarea capacității instituționale a Republicii Moldova în domeniul politicii agricole comune. În acest context, elaborarea prezentului proiect de hotărâre este determinată de necesitatea remedierii acestor lacune, anterior aderării.

	3. Obiectivele urmărite și soluțiile propuse

	3.1 Principalele prevederi ale proiectului și evidențierea elementelor noi

	Prezentul proiect de hotărâre stabilește cadrul normativ necesar pentru finanțarea cheltuielilor aferente intervențiilor de depozitare publică, în conformitate cu cerințele și principiile aplicabile în statele membre ale UE. 
Obiectivul principal al proiectului este instituirea unui cadru normativ clar, complet și conform standardelor Uniunii Europene privind cheltuielile aferente intervențiilor de depozitare publică. 
Proiectul hotărârii este structurat în capitole, care  stabilesc  dispozițiile  generale  precum și:
1. Finanțarea cheltuielilor aferente intervențiilor de depozitare publică;
2. Evaluarea operațiunilor de depozitare publică.
MAIA exercită rolul autorității de management a politicii agricole, în conformitate cu Hotărârea Guvernului nr. 134/2026 cu privire la desemnarea autorității de management a politicii agricole și deține rolul strategic de reglementare, decizie și monitorizare a pieței agricole.
Agenția de plăți este responsabilă de calcularea cheltuielilor finanțate în cadrul intervenției publice, de întocmirea și menținerea evidenței cantitative și valorice a produselor depozitate, de contabilizarea operațiunilor fizice și financiare, de determinarea cuantumului total finanțat, precum și de transmiterea către autoritatea de management, lunar și anual, prin mijloace electronice, a informațiilor și evidențelor contabile justificative aferente acestor cheltuieli.
Capitolul privind finanțarea cheltuielilor aferente intervențiilor de depozitare publică reglementează categoriile de cheltuieli eligibile și modul de stabilire a cuantumului acestora, în conformitate cu metodologiile detaliate în anexa la Regulamentul cu privire la cheltuielile aferente intervenției publice. În acest context, având în vedere că cheltuielile aferente intervenției publice pot varia considerabil, proiectul instituie reguli clare privind specificarea, pentru fiecare categorie de operațiuni, a cheltuielilor eligibile pentru finanțare și a condițiilor în care acestea pot fi acoperite.
Totodată, proiectul stabilește condițiile de eligibilitate și metodele de calcul al cheltuielilor eligibile, precum și cazurile în care acestea se înregistrează fie pe baza elementelor efectiv înregistrate de Agenția de plăți, fie pe baza sumelor standard prevăzute în anexe.
În ceea ce privește evaluarea operațiunilor de depozitare publică, proiectul stabilește reguli unitare privind determinarea valorii operațiunilor și evidența acestora. Astfel, la pct. 7 se instituie o normă generală potrivit căreia valoarea achizițiilor și vânzărilor este determinată pe baza sumelor efectiv plătite sau încasate ori care urmează a fi plătite sau încasate pentru operațiunile fizice. Totodată, sunt prevăzute reguli specifice și situații particulare de evaluare, detaliate în Capitolele V-VII din anexa la Regulamentul cu privire la cheltuielile aferente intervenției publice, care vizează cantitățile lipsă, produsele deteriorate sau distruse și produsele a căror recepție a fost refuzată. De asemenea, sunt reglementate modalitățile de stabilire a valorii achizițiilor în funcție de prețul de intervenție publică și de elementele de ajustare aplicabile, precum și regulile privind contabilizarea costurilor tehnice și evaluarea stocurilor la sfârșitul anului bugetar.
Elementele noi ale proiectului constau în:
- definirea clară a categoriilor de cheltuieli eligibile aferente intervenției de depozitare publică și a condițiilor de finanțare;
- introducerea unei norme generale de evaluare a operațiunilor de achiziție și vânzare, pe baza sumelor efectiv plătite sau încasate;
- stabilirea regulilor specifice pentru situații particulare: cantități lipsă, produse deteriorate sau distruse, produse a căror recepție a fost refuzată;
- reglementarea metodologiei de calcul a valorii produselor în funcție de prețul de intervenție, ajustări și coeficienți aplicabili;
- stabilirea mecanismelor de contabilizare și evidență a stocurilor, inclusiv pentru sfârșitul anului bugetar;
- utilizarea unor indicatori economici și tehnici relevanți, cum sunt prețul de referință, prețul mediu de piață și limitele de toleranță pentru pierderi.
În acest context, proiectul prevede:
- Limitele de toleranță pentru pierderile cantitative rezultate din depozitarea publică a  produselor agricole, exprimate procentual în funcție de produs, sunt stabilite în Anexa nr. 3 la Regulamentul privind procedura, criteriile de acreditare a Agenției de Intervenție și Plăți pentru Agricultură, gestionarea financiară, controlul și transparența. Aceste limite se aplică la momentul inspecțiilor fizice ale stocurilor și nu includ pierderile imputabile unor cauze identificabile, cum ar fi furturile sau deteriorările. Pentru carnea de vită se stabilește și un procent specific de pierderi în procesul de dezosare.
- Prețul de referință – reprezintă prețul stabilit în conformitate cu art. 19 din Legea nr. 257/2006 privind organizarea și funcționarea piețelor produselor agricole și agroalimentare;
- Prețul mediu de piață, utilizat pentru evaluarea corectă a operațiunilor de intervenție publică, stabilit de autoritatea de management  apoliticii agricole pe baza datelor furnizate de sistemul informațional de monitorizare a pieței agricole (tip AMIS), odată cu dezvoltarea și punerea în aplicare a acestuia.
Prin adoptarea acestui proiect, Republica Moldova va face un pas esențial în alinierea cadrului său normativ agricol la standardele Uniunii Europene, instituind pentru prima dată reguli clare și complete privind finanțarea cheltuielilor aferente intervențiilor de depozitare publică, consolidând capacitatea instituțională a Agenției de plăți și a autorității de management a politicii agricole și demonstrând angajamentul ferm al statului față de gestionarea transparentă, responsabilă și conformă a mijloacelor financiare alocate din FNDAMR destinate intervențiilor de depozitare publică.
A fost stabilit termenul de intrare în vigoare a proiectului de hotărâre la data de 1 ianuarie 2028, cu excepția pct. 12 din capitolul III, pct. 24, pct. 26 și subpct. 34.1, care vor intra în vigoare la data aderării Republicii Moldova la Uniunea Europeană. Această soluție este determinată de faptul că prevederile respective sunt corelate cu Regulamentul privind procedura, criteriile de acreditare a Agenției de Intervenție și Plăți pentru Agricultură, gestionarea financiară, controlul și transparența.

	3.2. Opțiunile alternative analizate și motivele pentru care acestea nu au fost luate în considerare

	În contextul celor expuse, nu au fost identificate alternative viabile care să asigure atingerea obiectivelor urmărite. Alte modalități de soluționare a problemei nu ar garanta transparența operațiunilor de depozitare publică, inclusiv în ceea ce privește cheltuielile aferente intervențiilor, eficiența și uniformitatea procedurilor de calcul al cheltuielilor, evaluarea  stocurilor și gestionarea eventualelor pierderi sau deprecieri.

	4. Analiza impactului de reglementare 

	4.1. Impactul asupra sectorului public

	Adoptarea proiectului de hotărâre va avea un impact semnificativ asupra sectorului public, asigurând un cadru clar și unitar pentru gestionarea cheltuielilor aferente intervențiilor de depozitare publică. Proiectul stabilește responsabilitățile Agenției de plăți și ale autorității de management a politicii agricole, definind procedurile de calcul al cheltuielilor eligibile, de evidență cantitativă și valorică a produselor depozitate, precum și de contabilizare a operațiunilor fizice și financiare. 
Prin aplicarea metodelor standardizate de evaluare și a sumelor standard prevăzute în anexa la Regulamentul cu privire la cheltuielile aferente intervenției publice, proiectul asigură transparența, uniformitatea și responsabilitatea financiară în desfășurarea operațiunilor. În același timp, implementarea acestui cadru reduce riscul de neconformitate cu standardele Uniunii Europene, înlocuind lacunele existente și aliniind procedurile naționale la prevederile Regulamentului delegat (UE) nr. 906/2014. Astfel, se consolidează eficiența, trasabilitatea și controlul cheltuielilor, întărind rolul sectorului public în administrarea resurselor financiare și a operațiunilor de depozitare publică.

	4.2. Impactul financiar și argumentarea costurilor estimative

	 Implementarea proiectului de hotărâre poate genera cheltuieli aferente intervențiilor de depozitare publică, inclusiv costuri privind depozitarea, manipularea, evidența, evaluarea și alte operațiuni acoperite din sume standard. Aceste cheltuieli vor fi suportate din Fondul Național de Dezvoltare a Agriculturii și Mediului Rural, în limita mijloacelor financiare aprobate prin legea anuală a bugetului de stat, în corespundere cu prevederile Legii finanțelor publice și responsabilității bugetar-fiscale nr. 181/2014, în conformitate cu prevederile art.6 alin. (2) din Legea nr. 126/2025.
Estimarea concretă a costurilor nu este posibilă la etapa actuală, întrucât aplicarea deplină a prevederilor prezentului act normativ este corelată cu mecanismele de intervenție specifice politicii agricole a Uniunii Europene și va deveni pe deplin relevantă odată cu aderarea Republicii Moldova la Uniunea Europeană. 
Volumul intervențiilor de depozitare publică va depinde de evoluția condițiilor de piață și de necesitățile sectorului agricol la momentul respectiv. Proiectul nu presupune identificarea unor surse suplimentare de finanțare și nu implică majorarea cheltuielilor bugetare în afara cadrului financiar existent. Aplicarea sumelor standard prevăzute în anexa la Regulamentul cu privire la cheltuielile aferente intervenției publice   și utilizarea unor metodologii unitare de calcul permit estimarea costurilor pentru fiecare tip de operațiune, facilitând planificarea bugetară și consolidarea mecanismelor de control financiar.
Prin urmare, impactul financiar este unul gestionabil și previzibil, fiind încadrat în limitele resurselor existente ale FNDAMR, fără a genera presiuni suplimentare asupra bugetului public național.

	4.3. Impactul asupra sectorului privat

	Proiectul hotărârii nu introduce reglementări sau proceduri care să vizeze în mod direct mediul de afaceri și nu conține norme care să reglementeze activitatea de întreprinzător. Astfel, acesta nu stabilește cerințe pentru inițierea, desfășurarea și lichidarea afacerii, precum și de control asupra afacerii, după cum se definește în art. 14 din Legea nr. 235/2006 cu privire la principiile de baza de reglementare a activității de întreprinzător.
Rolul prezentului act normativ se limitează strict la stabilirea unui cadru tehnic și financiar clar pentru gestionarea resurselor FNDAMR destinate intervențiilor de depozitare publică. Prevederile proiectului vor viza exclusiv agenții economici care optează, în calitate de contractanți, să colaboreze cu statul în cadrul acestui mecanism. Prin urmare, implementarea proiectului nu generează obligații ori costuri suplimentare pentru sectorul privat și nu restricționează libertatea de inițiativă economică.
La nivel general, implementarea proiectului va avea un impact indirect pozitiv asupra sectorului privat prin asigurarea unui cadru normativ clar, transparent și predictibil privind gestionarea intervențiilor de depozitare publică, contribuind la creșterea stabilității pieței agricole.

	4.4. Impactul social

	4.4.1. Impactul asupra datelor cu caracter personal

	Nu există impact asupra datelor cu caracter personal, sau cel puțin aceste norme nu afectează acest domeniu.

	4.4.2. Impactul asupra echității și egalității de gen

	Nu există impact asupra echității și egalității de gen, sau cel puțin aceste norme nu afectează acest domeniu.

	4.5. Impactul asupra mediului

	Nu se identifică impact semnificativ asupra mediului.

	4.6. Alte impacturi și informații relevante

	Nu este aplicabil

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Prezentul proiect vine să asigure transpunerea parțială a prevederilor Regulamentul delegat (UE) nr. 906/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește cheltuielile aferente intervenției publice, CELEX: 32014R0906, publicat în Jurnalul Oficial al Uniunii Europene L 255, 28.8.2014, p. 1–1, astfel cum a fost modificat ultima dată prin Regulamentul Delegat (UE 2022/486) al Comisiei din 21 ianuarie 2022.
Odată cu aderarea Republicii Moldova la UE Regulamentului (UE) nr. 906/2014 va fi  direct aplicabil și obligatoriu în toate elementele sale. 
În acest sens, a fost elaborat Tabelul de concordantă a proiectului de hotărâre în raport cu prevederile Regulamentului(UE) nr. 906/2014.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Prezentul proiect de hotărâre urmărește crearea cadrului juridic intern necesar pentru aplicarea principiilor și mecanismelor prevăzute de legislația Uniunii Europene în domeniul intervențiilor de depozitare publică. Prin adoptarea acestuia se asigură alinierea cadrului normativ național la cerințele și practicile aplicabile în statele membre ale Uniunii Europene privind finanțarea cheltuielilor aferente operațiunilor de depozitare publică. 

	6. Avizarea și consultarea publică a proiectului actului normativ

	În conformitate cu prevederile pct. 177 din Hotărârea Guvernului nr. 610/2018 pentru aprobarea Regulamentului Guvernului și a articolului 9 din Legea nr. 239/2008 privind transparența în procesul decizional, anunțul de inițiere a elaborării proiectului hotărârii a fost plasat pe pagina web MAIA www.maia.gov.md la data de 02.04.2026, compartimentul Transparența decizională, la rubrica Proiecte de documente și portalul guvernamental (www.particip.gov.md) și poate fi accesat la linkul:  
https://particip.gov.md/ro/document/stages/*/16471
Proiectul de hotărâre a fost transmis, pe data de 16.06.2026, spre consultare prealabilă către Ministerul Finanțelor, Consiliul Concurenței și Agenția de Intervenție și Plăți pentru Agricultură.
        În urma avizării prealabile au fost recepționate avizul Consiliului Concurenței (nr. DJ-06/754-1396 din 09 iulie 2026) și avizul  Ministerului Finanțelor (nr. 09/2-09/469 din 25 iunie 2026), iar Agenția de Intervenție și Plăți pentru Agricultură nu a prezentat aviz.

	7. Concluziile expertizelor

	Proiectul va fi supus expertizei de compatibilitate de către Centrul de Armonizare a Legislației.
 În conformitate cu art. 36 al Legii nr. 100/2017 cu privire la actele normative, proiectul urmează să fie supus expertizei anticorupție de către Centrul Național Anticorupție.
În conformitate cu art. 37 al Legii nr. 100/2017 cu privire la actele normative, proiectul urmează să fie supus expertizei juridice de către Ministerul Justiției. 

	8. Modul de încorporare a actului în cadrul normativ existent

	Adoptarea prezentului proiect nu implică modificarea, completarea sau abrogarea altor acte normative.

	9. Măsurile necesare pentru implementarea prevederilor proiectului actului normativ

	Implementarea prezentului act normativ va fi asigurată de către Agenția de plăți, responsabilă de gestionarea cheltuielilor depozitării publice, în limitele competențelor și resurselor existente din FNDAMR.

